एक दिन की बात है। लुटेरों ने किसी ब्राह्मण की गौएँ लूट लीं। ब्राह्मण इन्द्रप्रस्थ आकर पाण्डवों के सामने करूण-क्रन्दन करने लगा। उसने कहा, ‘जो राजा प्रजा से कर लेकर भी उसकी रक्षा का प्रबंध नहीं करता, वह निस्संदेह पापी है। अतः तुम्हें उचित है कि पूरी शक्ति से मेरी गौओं की रक्षा करो। अर्जुन ने ब्राह्मण को ढाँढ़स बंधाया। परन्तु उसके सामने अड़चन यह थी कि जिस घर में राजा युधिष्ठिर द्रौपदी के साथ बैठे हुए थे, उसी घर में उनके अस्त्र-शस्त्र रखे थे। नियमानुसार अर्जुन उस घर में नहीं जा सकते थे। एक ओर कौटुम्बिक नियम, दूसरी ओर ब्राह्मण की करूण पुकार। अर्जुन बड़े असमंजस में पड़ गए। यदि मैं ब्राह्मण की उपेक्षा कर दूँगा तो राजा को अधर्म होगा और पाप भी लगेगा। दूसरी ओर प्रतिज्ञा-भंग करने से भी पाप लगेगा और वन में जाना पड़ेगा। अन्त में, अर्जुन ने निर्णय लिया कि मैं ब्राह्मण के गोधन की रक्षा करूँगा, यह मेरे जीवन की रक्षा से भी अधिक महत्वपूर्ण है। यह निर्णय कर अर्जुन राजा युधिष्ठिर के घर में निस्संकोच चले गए। राजा से अनुमति लेकर धनुष उठाया और आकर ब्राह्मण के साथ जाकर लुटेरों को परास्त कर सारा गोधन वापस ले लिया। नागरिकों ने अर्जुन की बड़ी प्रशंसा की।